1. **Ny fangatahana: “Alefaso ny oloko.”**
   * **Ny navalin’i Farao (Eksodosy 5:1-2)**
     + Mbola zaza i Thutmose III rehefa napetraka teo amin'ny seza fiandrianana teo ambany fitondran'i Hatshepsut mba hanakanana an'i Mosesy tsy hasandratra ho Farao. Tamin'i Thutmose zatovo no nandosiran'i Mosesy niala an’i Egypta.
     + Efapolo taona tatỳ aoriana, tafaverina tao an-dapa i Mosesy. Tonga hitaky ny zony ho eo amin'ny seza fiandrianana ve izy? Tsia velively. Tsotra ny fangatahana: “Alefaso ny oloko” (Eks. 5:1).
     + Fihantsiana no navalin’i Thutmose, tsy amin’i Mosesy, fa amin’Andriamanitra mihitsy. Raha tsorina dia nihantsy ny fisian’Andriamanitra izy (Eks. 5:2).
     + Io toe-tsainy io no ampiasaina ao amin’ny Apokalypsy hanehoana ara-tandindona ny firenena Frantsay nandritra ny revolisiona tamin’ny taonjato faha-18 (Apok. 11:8). Toa an’i Farao, dia nanambara ny fanafoanana ny fivavahana sy ny maha firenena tsy mino an’Andriamanitra azy ny Repoblika Frantsay.
   * **Ny navalin’ny olona (Eksodosy 5:3-21)**
     + Rehefa nanao ireo famantarana izay nomen’Andriamanitra azy teo anatrehan’ny olona i Mosesy, dia nino sy niankohoka teo anatrehany izy (Eks. 4:29-31). Azontsika an-tsaina ny fiandrasany fatratra izay ho avalin’i Farao ny fangatahany.
     + Tsy nampoizina anefa ny valiny. Tsy nandà fotsiny i Farao, fa nanery azy ireo hiasa nefa tsy nanome ny fitaovana ilaina, sady nitaky vokatra toy ny teo aloha ihany koa (Eks. 5:6-8). Inona no antony nanomezana baiko tsy ara-drariny toy izany?
     + Araka izay nolazain'i Thutmose, fa “[shabbat] hampitsahatra azy amin’ny fanompoany” i Mosesy sy Arona (Eks. 5:5). Koa raha manam-potoana hiresahana momba ny fivavahana sy ny fahafahana izy ireo, dia manam-potoana koa hitadiavana mololo (Eks. 5:9, 17).
     + Rehefa nampahoriana izy ireo, dia nitaraina tamin’i Farao ny mpifehy, nefa tsy noraharahiana. Koa dia nanohitra an’i Mosesy sy Arona izy ireo, ary niampanga azy ireo ho nanaratsy ny toe-javatra (Eks. 5:20-21).
   * **Ny navalin’Andriamanitra (Eksodosy 5:22-6:8)**
     + Tezitra tamin’i Mosesy i Farao. Tezitra tamin’i Mosesy ny olona. Mosesy... tsy tezitra, fa raiki-tahotra, ka nitodika tamin'Andriamanitra nitondra ny fisalasalany hoe: “nahoana no nahatonga loza tamin'ity firenena ity Hianao? nahoana re no naniraka ahy Hianao?” (Eks. 5:22).
     + Andeha hodinihintsika izay navalin’Andriamanitra (Eks. 6:1-8):
       - 1. *Izay efa nataoko*: Niseho tamin’ny mpaminany Aho; nanorina ny fanekeko taminy Aho; nampanantena ny tany Kanana ho azy Aho; efa nandre ny fitarainan’ny olona Aho, tsaroako ny fanekeko.
         2. *Izay hataoko*: Hanafaka azy amin'ny famphoriana ataon'ny Egyptiana Aho; hanafaka azy amin'ny fanandevozana Aho; haneho ny heriko Aho; halaiko ho oloko izy; ho Andriamaniny Aho; homeko azy ny tany Kanana.
   * **Ny navalin’i Mosesy (Eksodosy 6:9-13)**
     + Niteny tamin’ny vahoaka indray i Mosesy rehefa nahazo teny mampahery avy tamin’Andriamanitra, nefa tsy nihaino azy ireo (Eks. 6:9). Taty aoriana dia nasain’Andriamanitra niresaka tamin’i Farao indray izy hangataka ny fanafahana ny Isiraely (Eks. 6:10-11).
     + Nandà Mosesy, ka nanao fialan-tsiny indray hoe: Raha ny oloko aza tsy mihaino ahy, ahoana no hihanoan'i Farao ahy, fa izaho tsy voafora molotra? (Eks. 6:12).
     + Kivy sy ketraka i Mosesy ary diso fanantenana. Fa toy ireo hafa lehibe toa an’i Asafa sy Joba, dia tsy latsaka tao anatin'ny famoizam-po tsy akory izy. Lehibe kokoa noho ny fihetseham-pony ankehitriny ny fitokisany an’Andriamanitra.
     + Rehefa tojo fahakiviana isika, dia aoka handray ny tenin’i Asafa ho antsika (Sal. 73:23-26).
2. **Ny andraikitr'i Mosesy sy i Arona (Eksodosy 6:28-7:7)**
   * Taorian’ny tsy fahombiazana voalohany tany Egypta, dia tsy maintsy nampahatsiahivin'Andriamanitra an’i Mosesy indray ny anjara asan’i Arona amin’ny naha-mpanampy sy mpitondra teniny azy (Eks. 7:1-2).
   * Tamin’io fotoana io, dia nanao fampitahana ny anjara asan'ny mpaminany izy. Mandray hafatra avy amin’Andriamanitra izy ireny ary mampita izany amintsika. Amin’izany heviny izany, dia i Mosesy no mitana ny toeran’Andriamanitra, ary i Arona kosa ny an’ny mpaminany.
   * Toy izay hitranga tamin’ny mpaminany maro tatỳ aoriana, dia nampitandrina Andriamanitra fa tsy hohenoina ny hafatra avy Aminy, ary tsy maintsy haneho hery lehibe Izy (Eks. 7:3).
   * Toy ireo mpaminany tatỳ aoriana, dia tsy maintsy niteny tamin’ny vahoaka sy Farao i Mosesy, “na hihaino izy, na tsy hihaino, fa tena naditra izy” (Ezek. 2:7). Marina koa izany ny amintsika, satria isika no feon’Andriamanitra re eto an-tany.